
La minoria gitana del Camp de Tarragona

 a l’Antic Règim

                                              




  Roser Puig i Tàrrech

El passat i el present de l’ètnia gitana a Europa ha merescut monografies ja des del segle XIX. Són nombrosos els estudis existents a França, Itàlia, Alemanya, Portugal, Romania, Polònia, Espanya, etc., des de moltes perspectives. L’antropologia i la filologia han estat les disciplines que hi han dedicat més atenció i que han aportat dades més fiables sobre el seu origen, el nordest de l’Índia. Sembla ser que marxaren de l’Índia al segle X, però és en el segle XIV quan apareixen en els documents de Grècia i els Balcans, on són coneguts com a zíngars, nom d’una secta de músics i endevinaires de l’Àsia Menor (1).  En el XV continuen la seva marxa cap a Occident com a peregrins. El 1418 reben cartes de protecció de l’emperador alemany, el 1422 són a Roma, el 1427 arriben a París. Alguns grups recorren tot França i passen a Catalunya i Aragó manifestant que són peregrins de Sant Jaume de Galícia. Travessen tota la península ibèrica fins arribar al sud, on són molt ben rebuts pel comte Miguel Lucas de Iranzo al seu castell de Jaén i pels àrabs de Granada. 

A Catalunya, al segle XV, els documents parlen de “bohemians”, és a dir, procedents de Bohèmia, pel seu veïnatge més recent. Ells mateixos, els que restaren a la península ibèrica, s’autonomenen “calé” (negre en llenguatge caló), fent referència al color fosc de la seva pell i als altres els coneixen com a “paios o busné” (2). Però el nom que en les seves variants idiomàtiques està més extès és el de gitano, és a dir, procedent d’Egipte (vegeu la nota 1). Aquest nom ha estat rebutjat per aquest poble pel fet que els ha estat imposat. Ells han escollit el de “rom”, i és amb aquesta designació que des del 1979 estan reconeguts davant la UNESCO i l’ONU.

Fonts documentals

Un dels principals problemes amb què ens trobem quan aprofundim en el passat dels gitanos al nostre país és la manca de fonts documentals. Les referències escrites sobre ells no són tan abundants com voldríem, i gairebé inexistents les fonts directes produïdes per ells mateixos, com ja ha remarcat Teresa San Román (3). 

L’Arxiu de la Corona d’Aragó presenta un recull d’informació, en especial en els registres reials de la Cancelleria i l’Audiència (4). Les fonts de caràcter local, tot i demanar un treball més lent i minuciós, també ens poden aportar dades. El fons municipal, a través dels llibres d’actes i de la comptabilitat, ens permet detectar el pas de grups de gitanos nòmades, l’actitud de les autoritats locals, possibles enfrontaments amb els residents del lloc, el pagament d’almoines per accelerar la seva partença; i ja en el segle XVIII, censos oficials. En el XIX i XX els padrons d’habitants recalquen el diferent origen ètnic. En la centúria nou-centista ens ofereixen moltes possibilitats d’investigació els llibres de “passis de radi” o passaports que ens permeten reconstruir els recorreguts realitzats.

Dins els fons parroquials, els llibres sagramentals anoten els baptismes, casaments i enterraments de la població gitana, sobretot la sedentària, però també dels itinerants. La construcció de genealogies en base els registres parroquials ens permet seguir les estratègies matrimonials, l’endogàmia, els graus de consanguinitat, la mobilitat, la mortalitat..., i en definitiva, totes les variables demogràfiques. La reconstrucció de famílies, però, se’ns fa sovint difícil, donada l’existència d’un reduït nombre de cognoms que es repeteixen constantment, i per la gran mobilitat.

En els fons privats és rar trobar-hi notícies, però a vegades hi ha sorpreses. Així passa en el fons patrimonial i comercial de la família Moragues de Valls (AHT) que conserva tres passaports del 1828 i 1847 atorgats a gitanos (5).

Dins la secció judicial dels fons senyorials localitzem judicis per diversos delictes on apareixen com imputats. Quan els gitanos esdevenen sedentaris i, en conseqüència, propietaris, podem recórrer als llibres de naturalesa fiscal, notarial i registral. Finalment, no cal descurar els repertoris legislatius ni tampoc les cròniques literàries, que ens poden facilitar dades d’interès. 

El conjunt d’aquestes fonts locals ens han servit de base per elaborar el present estudi emmarcat en el Camp de Tarragona, en especial Reus, i també Valls i Tarragona, poblacions on els romanís han viscut durant segles i han deixat, i deixen, la seva petjada.

Les primeres notícies

A Catalunya documentem les primeres notícies de presència gitana en el segle XV. El document més antic data del 1447, i és un  salconduit concedit per Alfons Vè a un anomenat comte d’Egipte Menor, que es dirigia a Saragossa amb la seva família. Els anys següents es donen noves llicències a diverses famílies gitanes (6). Agustí Duran i Sanpere (7) i Josep Portella Freixes (8) han recollit el seu pas per la Segarra. La política dels paers cerverins a mitjan segle XV és inicialment la d’allunyar-los de la vila mitjançant contraprestacions econòmiques, de la mateixa manera que ho havien fet els seus homòlegs de Lleida i de Tàrrega. En el darrer quart de la centúria la consideració que reben per part de les autoritats locals és molt negativa: “són destruïdors i devastadors, i encara lladres” ( Cervera 1473). El 1497 són foragitats del terme acusats de robatori. Els testimonis indiquen que són nòmades i que van en grups d’un centenar de membres.

A la ciutat de Lleida, Josep Lladonosa i Pujol informa que els gitanos hi apareixen entre 1474 i 1480. En el segle XVI, en els registres de baptismes i casaments de la parròquia de Sant Andreu hi troba inscripcions de bohemians amb el cognom Grècia (9). Sembla provat que en aquest segle estaríem a Catalunya davant d’una població itinerant que es declara cristiana, que segueix rutes concretes amb aturades en llocs coneguts, on saben que estan ben acollits i hi ha aigua i possibilitats de desenvolupar les seves activitats econòmiques, basades en el comerç de bestiar i en petits treballs artesanals, com el ferro i el vímet.

En el segle XVII disposem de més dades sobre la població gitana. A l’Arxiu de l’Abadia de Santa Maria de Poblet, en la secció de processos criminals amb sentència, s’hi localitzen dues causes contra gitanos per robatori. El 26 d’abril del 1601, Francesc Ricart, pagès i hostaler de Verdú (Urgell), declara davant del batlle general de Poblet, Joan Marsal Rius, que el diumenge de Rams, mentre se celebrava la missa major, fou testimoni d’un robatori de roba a la casa d’Antoni Ricart, de la mateixa vila, per part d’una gitana, Maria Isabel, de 40 anys, muller de Francisco. Fou agafada “in fraganti” dins l’immoble amb un farcellet de camises de lli a les mans. A més havia amagat al corral un braçat de camises. La dona, davant l’evidència, reconeix els fets, i és condemnada a ser assotada en el lloc públic acostumat a Verdú, i desterrada per un període de 5 anys dels dominis de Poblet (10).

Anys més tard, el  juny del 1689, la companyia de gitanos dels Romero sacrifiquen tres porcs de la granja cistercenca de Milmanda (Vimbodí). Quan les autoritats arriben al campament, prop del Mas Jover, només troben dones, nens i les restes dels menuts dels animals. Entre les detingudes hi figura Magdalena “Escudera” (muller d’Escudero). La justícia populetana li exigeix pels danys causats més de 53 lliures, quantitat que l’empresonada confessa no posseir. Els béns de què disposa són 3 mules i 25 someres (11).

Aquests dos judicis ens reafirmen el caràcter itinerant i la involucració en alguns delictes contra la propietat que els farà créixer la mala fama. També mostren que traficaven amb bestiar i segurament també amb roba, activitats que seran la base de l’economia dels gitanos catalans al llarg dels segles. És precisament en aquesta època quan trobem els primers assentaments sedentaris a Catalunya. Alguns romanís viuen a l’antiga Cuirassa (abandonada pels jueus el 1492) de Lleida, i a Reus al Raval de Santa Anna, i a altres poblacions de la geografia catalana.

La legislació

Els Reis Catòlics, un cop expulsats els jueus i els àrabs, el 1499 legislen contra els gitanos amb decrets que els obliguen al sedentarisme. En el segle següent, al Regne de Castella, els legisladors continuaran dictant noves normatives (1539, 1594) centrades en el control dels costums i el seguiment de les pràctiques religioses. Posen en evidència que no es confessen, no dejunen, mengen carn durant la Quaresma, no combreguen per Pasqua, no demanen dispenses en els matrimonis entre parents... En els processos inquisitorials oberts en contra d’ells es detecta una escassa formació religiosa, tot i que augmenta amb el pas dels anys.

Les vies de la justícia davant l’arribada dels nouvinguts són dues: assimilació o expulsió. Les lleis promulgades es mouran entre aquestes dues solucions que pretenen el mateix, eliminar la diferència. Els nouvinguts tenen dues opcions, o integrar-se totalment o marxar, sinó seran portats a presidi o morts, com ja recull la pragmàtica del 1499 (12).

Helena Sánchez Ortega creu que els juristes es preocupaven solament dels gitanos rodamons, no dels qui tenien una residència fixa (13). Les diferències en el color de la pell, en la llengua, en els vestits i la cultura en general, els convertien en una classe marginal. El fet de ser nòmades els fa ser el blanc de totes les sospites. En el segle XVI les lleis s’endureixen i si són acusats per algun delicte ràpidament són condemnats a galeres, sense poder defensar-se. A Castella en el mil sis-cents se’ls acusa de lladres i assassins, de robar bestiar i en les cases. Les autoritats castellanes posen èmfasi en l’obligació de seguir els preceptes cristians, i fixar residència i tenir ofici. Com ha escrit el francès Bernard Leblon, després de l’expulsió dels moriscs, els gitanos es carregaran amb tots els pecats del Regne d’Espanya, seran el símbol del desordre en els aspectes que cal controlar: moral, laboral i cultural, i d’aquí sorgiran les polítiques d’assimilació del segle XVIII (14).

A Catalunya són les autoritats locals les primeres que es troben amb la nova situació i la reacció és diversa. Mentre algunes poblacions, com ja hem vist, opten per mantenir-los allunyats del terme municipal (Lleida, Tàrrega, Cervera, Igualada), altres els toleren (Reus, Valls, Tarragona, Montblanc). Aviat les autoritats del país es defineixen. A les Corts de Montsó del 1512 s’ordena l’expulsió de Catalunya de les “persones que dirien vulgarment boemians y sots noms de boemians, grechs e egipcians van coadunants e vagabunts, cometent molts factors, per ésser molts en nombre e coadjurar, e cobrir los uns als altres llur malifetes” (15). La pena per contravenir l’ordre és la d’assotament públic.

Els anys següents de 1542, 1553 i 1585 continuen dictant-se lleis que impedeixen la seva presència al territori català. Encara en el mateix sentit s’expressen les corts del 1701-1702, que es lamenten de la ineficàcia de les ordres anteriors, “contínuament van divagant Gitanos per aquell, cometent tots los dies gravíssims excessos de infàmias y de cosas mal fetas; y sia molt just y rehanoble se done tot remey (...) a fi que dits Bomians y Gitanos pugan esser expellits del present Principat, no podent-los afavorir pretext de qualsevol especte”. La consideració que es té respecte dos-cents anys abans és la mateixa, i també l’ordre d’expulsió i la pena imposada, però observem que la denominació ha canviat: es parla de gitanos, mot castellà que ha passat al vocabulari català en el segle XVII. Sota aquesta constitució del 1701 tenim l’exemple de dos assotaments públics de gitanos a Reus els anys 1713 i 1714. El 30 d’octubre del 1713 és condemant a l’assot públic i a tres anys de galeres Pau Carbonell, “de offici gitano, delat e inculpat de lladre de camí real, vagabundo y de mala fama per exercir offici de gitano –prohibit per las lleys-“ (16). És a dir, que gitano és considerat una professió, una manera de viure. També són d’”ofici” gitanes dues dones trobades culpables de robar tres llençols del mas Robuster i una pessa de cotó blau de la botiga del reusenc Francesc Mestres (17).

L’arribada dels borbons fa que el pes de la llei augmenti. Felip Vè promulga el 1717 una pragmàtica contundent perquè “de muchos años a esta parte se ha procurado (...) expeler de ellos a los que se dizen gitanos, (...) no se consigue el fin que se ha deseado o porque en su execución y observancia no ha havido toda vigilancia (...) o la mayor astucia con que esta gente delinque es mayor que toda diligencia de os ministros, o porque la multiplicidad de las mismas leyes embaraza la comprehensión”.  El motiu últim és “la persecución y castigo de los que se dizen gitanos, que con la frecuencia y gravedad de sus delitos perturban la quietud de los pueblos, la seguridad de los caminos y la fee de los tratos en los mercados”. Consta de 29 apartats que pretenen solucionar el tema d’una forma dràstica. En el termini d’un mes obliga tots els gitanos a registrar-se en el poble on viuen i a declarar el nom, edat, estat, fills, ofici, armes i animals de bestiar major que posseeixin. La pena per no presentar-se al cens és de sis anys de galeres pels homes, i 100 assots i l’exili per les dones. Les armes i animals de què disposen els han de vendre en un termini d’un mes, si no ho fan així, els seran requisats en el moment de les continuades inspeccions que la justícia local durà a terme. Tenen quatre mesos per fixar el seu lloc de residència en una de les quaranta-una poblacions que ressenya l’apartat 3 (cap d’elles catalana) perquè el seu control sigui més fàcil. Altres punts pretenen canviar la seva manera de viure: se’ls prohibeix vestir diferent, parlar en la seva llengua, viure en barris separts, qualsevol tipus de comerç i viatjar d’un lloc a un altre, perquè no vagin a fires i mercats. Se’ls prohibeix exercir totes les activitats econòmiques que havien realitzat tradicionalment i se’ls obliga a fer de pagesos per intentar acabar amb el seu nomadisme. Per poder viatjar necessitaran llicència, i només els serà lliurada per causes urgents. 

Les penes són importants. A més del presidi, galeres, assots i exili, s’arriba a la pena de mort en el cas que es detingui un grup de tres o més individus armats, encara que no hagin comès cap delicte. Però no només les penes són per als gitanos, sinó també pels qui els hi donin protecció: 6000 ducats pels nobles, i 10 anys de galeres per la resta. La llei fa referència al suport que han rebut les companyies de gitanos per part d’alguns membres de la noblesa, que els han ajudat a burlar la llei. Finalment, estableix una multa de 500 ducats pels funcionaris de la justícia que no vetllin perquè la llei s’acompleixi, davant el fet demostrat que fins el moment no ho han portat a terme. Les autoritats de la Cort de Madrid són conscients que els seus edictes no tenen el ressò que haurien de tenir entre les autoritats locals i que és una de les causes de l’incompliment. A les nostres contrades podem afirmar que fou així, tal com hem documentat (vegeu apartat següent).

La llei manifesta que vol atacar l’arrel de la delinqüència gitana. És cert que la situació de marginalitat, la cohesió social entre ells, la mobilitat, l’organització en petits grups, i la llengua pròpia (desconeguda per la resta), feien que el robatori fos més fàcil per a ells, tal com ha apuntat Teresa San Román (18). Però en realitat, el legislador ataca l’essència de la cultura romaní, la seva intenció és la d’extermini.

La pragmàtica del 1717 no l’hem trobada en els arxius municipals catalans consultats, ni tampoc el cens que mana realitzar. Sembla ser que no es publicà en aquell any perquè hi havia una ordre d’expulsió del 1715 a Catalunya. El que sí que sabem del cert és que ho fou el 1726. Aquell any el Marquès de Risbourq la publicava amb una introducció en què parla de les dificultats amb què s’ha trobat fins el moment la seva aplicació. Destaca que els homes no es presenten a judici, sinó les dones, i que aquestes amb enganys se’n surten. Es prohibeix que aquesta pràctica continuï. També s’impedeix que puguin apel·lar al Tribunal Superior, pels abusos realitzats. Es reitera la prohibició de circular lliurament pel territori i l’empresonament dels homes i l’expulsió de les dones no registrats. El governador de Catalunya afegeix a la provisió les dues poblacions de Catalunya on es poden afocar: Vic i Vilafranca del Penedès.

Disposem dels resultats del cens del 1726 a Catalunya. L’ajuntament de Reus realitza el registre dels gitanos residents (vegeu apèndix), així com altres vuit municipis catalans: Barcelona, Vilanova, Tarragona, Valls, Tortosa, Lleida, Camprodon i Olot. En total, 434 famílies. A la vista del cens hi havia al Principat una població gitana establerta que havia aconseguit un lloc a la societat, eren comerciants de bestiar i petits artesans, i s’havien instal·lat en barris separats, als ravals de les poblacions. El seu nivell de vida el suposem precari amb algunes excepcions. La majoria –per no dir la totalitat- de famílies estaven contravenint la pragmàtica del 1717 en múltiples aspectes, com ho era la forma de guanyar-se la vida, el comerç, o el lloc on residien, tots junts. L’absurditat de la llei i la falta de connexió amb la realitat són grans. Les autoritats locals saben que no es pot complir perquè va en contra dels principis fonamentals del respecte entre les persones. Quan el rei legisla el poble romaní ja havia trobat el seu espai al territori hispànic, sense traicionar el seu origen. La resta de població havia acceptat la seva diferència, i treia utilitat del seu treball i comerç. Les lleis –com sempre, allunyades de la realitat-  provocaran l’efecte contrari que pretenien: el seu aïllament encara serà més gran i continuaran com a poble, mantenint la seva cultura i tradició.

L’any 1745 un nou edicte reial, pregonat a Reus el 10 de desembre, torna a fer incís en la residència dels gitanos. En quinze dies tots han d’estar al seu domicili i presentar-se davant la justícia amb els papers que acreditin el seu veïnatge. Tot aquell que no ho faci serà declarat fora de la llei, i podrà ser condemnat a mort. Encara més, dictamina que es facin patrulles per trobar els gitanos i gitanes sense domicili i se’ls empresoni i condemni a la pena capital, “declarando que todos los gitanos que saliesen de sus continuados domicilios se tengan por rebeldes, incorregibles y enemigos de la paz pública: siendo (como es) mi voluntad, que todas las milicias que se emplearen en reconocer, perseguir y castigar los gitanos en sus provincias” rebin un bon sou. Recalca un i altre cop que des dels funcionaris més petits als corregidors i governadors, tots col·laborin perquè s’acompleixi la normativa vigent.

Aquesta autèntica cacera que propugna la llei es reafirmarà el 1747 i el 1749 amb l’empresonament massiu de gitanos. S’han calculat en 10.000 els individus reclosos als arsenals transformats en presidis per acollir-los. Els darrers foren alliberats el 1763 per ordre del rei a canvi que fixessin residència. Molts s’havien escapat, altres havien acceptat ser deportats a les colònies americanes. A Catalunya foren empresonats a la ciutadella de Barcelona. El 1756 el Marquès de la Mina escriu una carta als governadors dels corregiments perquè “persigan sin el menor descuydo a todo gitano vagante y que condusgan al que hallaren sin legítimo permiso” a la capital de corregiment des d’on es traslladaran a Barcelona. Faran el mateix amb tot altre rodamon o desertor que trobin. La causa de la missiva és que “se experimentan muy frequentes deserciones” dels gitanos de la ciutadella, motivades per “la tolerancia y omisión de las justicias, que no les persiguen como diferentes vezes se ha mandado y que les dexen divagar en perjuhicio de la común seguridad”.

Aquest nou governador de Catalunya sembla que vol fer mèrits davant del rei en aquest tema. El 1762 ordena un nou recompte de totes les famílies gitanes, les quals han d’aportar la llicència de veïnatge concedida el 1749. El fet de cridar-los no és tant el control numèric com recordar-los-hi la llei: “que vivan (...) sin que puedan usar de distinto trage ni de otro lenguage (...) sin permitir que les llamen gitanos porque este nombre quiso el rey quedase abolido en sus dominios (...) tomen officio (...) de labrador (...) y otros mecánicos y serviles sin disimularles por ningún motivo el tráfico o comercio que acostumbravan hazer los gitanos en las ferias y mercados de comprar, trocar y ventas de jumentos y cavallerías”. És un fet que a Catalunya “andan vagando de feria en feria” i ell vol acabar amb aquesta situació. A Reus també es conserva aquest cens, que té menys de vint anys de diferència amb l’anterior (1746).

Ja a finals de segle, el 1783, i després de no poques consultes i enfrontaments ideològics (estudiats en detall per Leblon), Carles III pretén fer una pragmàtica definitiva sobre el “problema”. Serà l’última pragmàtica dedicada específicament als gitanos, en endavant el nom queda exclòs del règim jurídic. L’esperit de la llei del 1783 és la desaparició dels gitanos com a col·lectiu diferenciat: tots els súbdits dels reis són iguals mentre es comportin de la mateixa manera. Es recupera com a solució l’assimilació de la cultura romaní per decret. La diferència es punirà amb penes molt dures.

Els anys que segueixen són d’un gran enrenou: en molts documents apareixen referències a l’aplicació de la llei. Les autoritats centrals no estan prou satisfetes de com s’aplica i el 1787 tornen a emetre una cèdul·la perquè “se advierte mucha inobservancia en varios pueblos y distritos (...) ha llegado a mi noticia de la floxedad y aún indolencia que se nota en las justicias acerca de la execución de las reglas”. Remarca el que pretén la pragmàtica: “contener y castigar a esta clase de gentes y reducirlos a la vida civil y christiana como los demás vasallos”. Recorda de nou la necessitat d’aplicar la llei de forma estricta. 

Pocs mesos més tard el rei mor i amb ell el reformisme il·lustrat que havia inspirat la llei. A partir del segle XIX les autoritats deixaran de tenir els gitanos en el punt de mira i aquests podran recuperar en part la seva activitat itinerant, ampliaran les poblacions de residència, i continuaran vivint del comerç i l’intercanvi.

La legislació del segle XVIII, fortament repressiva, no va ser eficaç perquè estava allunyada de la realitat. Els funcionaris locals de justícia, coneixedors de la realitat, no la van aplicar.

L’actuació de les autoritats 

A finals del segle XVIII la llei identifica els gitanos nòmades amb els “vagos” i “vagabundos”. Són nombroses les ordres contra aquest col·lectiu: 1766, 1775, 1781, 1784, 1788 i 1794, que té en la pragmàtica del 1783 la llei definitiva, com acabem de veure, la qual està allunyada de la realitat. 

Els gitanos de Reus demanen protecció als mossos d’esquadra de Valls i al seu comandant, Felip de Veciana, davant l’atropellament que significa l’aplicació de la pragmàtica. Els mossos haurien impedit que es deportessin setze famílies gitanes de Reus, segons el batlle celador, un tal Carbonell, i haurien facilitat la fuga d’altres famílies empresonades a Calanda (19). És a dir, que la “policia local” actua a favor dels gitanos i contra la llei. De fet, a Catalunya, com a molts llocs de la península, existien “bayles celadores de gitanos”. El 1730 ja estan documentats a Reus, Vilafranca del Penedès, Vilanova i la Geltrú i Lleida. Eren responsables de la justícia en els barris gitanos, i feien d’enllaç entre aquests i les autoritats locals. L’escollit per aquest càrrec acostumava a ser un membre de la comunitat amb reputació.

Hem consultat diferents documents que fan referència als batlles de gitanos de Reus i Valls de finals del XVIII. El setembre del 1790 Felip Veciana signa una carta dirigida a la justícia de Sant Sadurní i a tots els mossos, a favor de Pere Carbonell, comerciant i veí de Reus, “qual es nombrado bayle de los gitanos”, perquè l’ajudin en tot el que necessiti, ja que està fent una “diligencia inportante al Real Servicio, y entra ella la de procurar la captura de un reo llamado Matheo Cunillera”, natural de Marçà i que hom té coneixement que s’amaga a Sant Sadurní. És a dir, que un gitano actua de defensor de la llei i obté un document que l’autoritza a viatjar per Catalunya amb plena llibertat, a pocs anys de la llei del 1783.

El març següent, Felip de Veciana confirma en el càrrec de batlle dels gitanos de Valls a Mateu Escuder, “comerciant” veí de Valls, el qual “es hombre de bien y de onrado prosseder, por tenerlo assí bien experimentado, y que cumpla exactamente la Pracmática Real, y que haviéndole echo algunos encargos del real servicio ha desempeñado con el mayor zelo, por lo que (...) encargo nuevamente la vigilancia en que por su parte procura por todos medios que los que llaman castellanos nuevos y antes gitanos, vivan christianamente y cumplan lo que su magestad (que Dios guarde) manda en su Pracmática Real”. I ell és el primer que no ho compleix, essent com és comerciant!. És a dir, que al Camp de Tarragona, els encarregats de vetllar pel seguiment de la dura llei del 1783 són els mateixos “castellans nous”!. Val a dir que la família Veciana coneixia de feia anys les famílies de gitanos que vivien a Reus i a Valls i que, com la seva, es dedicaven al comerç de bestiar, i coincidien a les fires. La bona relació és un exemple de la integració de la comunitat romaní a les nostres contrades des de molt abans, i com la pragmàtica del 1783 és exagerada donada la situació existent: una comunitat gitana que viu concentrada en barris d’algunes poblacions, però que té tractes econòmics i socials en la societat on viu i és respectada, que no assimilada; que conviu amb una comunitat nòmada i més marginal que de forma itinerant va a la ciutat, on és acollida pels seus congèneres.

La figura del batlle també la recull amb algunes inexactituds Antoni de Bofarull en la seva crònica reusenca. Diu que els gitanos vivien tots junts, rics i pobres, en un barri conegut amb el nom d’Ascó, sota l’autoritat del seu batlle (20). Els records d’Agustí Duran i Sanpere a Cervera a primeries del segle XX ens il·lustren la permanència d’una realitat anterior: “(...) vivia en ple carrer Major i amb bona consideració social, l’Isidre, un home alt i fornit, de veu profunda, cara arrugada i tracte autoritari, a qui els gitanos de pas reconeixien un veritable prestigi. Per això era conegut amb el dictat de rei dels gitanos. Les fires de Verdú, de Salàs i fins de Barbastre, eren el seu camp d’acció, on trafiquejava amb cavalleries per no perdre’n l’hàbit, i on exercia el càrrec d’àrbitre en totes les discussions sobre el dentat, el pèl, les coixeres i el preu de les mules, dels cavalls i dels ases. L’Isidre donava allotjament a molts gitanos de trànsit i sovint eixien de la seva casa música de guitarra, veus fortes de discussions o algun barró de cadira disparat en una baralla. Altres vegades l’autoritat del rei dels gitanos era manifestada portes enfora” (21). 

L’aïllament urbanístic, prohibit per la llei, és una constant en el territori. A Figueres, per exemple, els cònsols estableixen la seva residència prop de la ribera, en el carrer que es coneixerà fins a mitjan segle XIX com a carrer dels gitanos (22). A Reus Ramon Amigó recull en el seu nomenclàtor l’existència el 1818 del carrer dels gitanos (23).  A finals del segle XVII s’instal·len al raval de Santa Anna. En el cadastre del 1739, hi viuen diferents famílies, algunes en cases de propietat, les altres en cases de lloguer. Llegim: “casa Francesc Grau, habitada per gitanos (...) casa Isidre Figuerola, habitada per gitanos”. A finals de la centúria s’amplia l’habitatge al carrer de la Selva i al carrer de Sant Vicenç. El 1810 trobem famílies vivint al carrer de l’Aleixar. En la llibreta de les ànimes de comunió del 1829 els gitanos reusencs apareixen concentrats en dos carrers, el de Sant Blai (nissagues Ximenes i Carbonell) i el de la Victòria (nissagues Ximenes, Bustamante i Castro), però ja no són els únics veïns, sinó que conviuen amb altres ciutadans no romanís.

Tornem a l’actuació de les autoritats. Si els “mossos” es posen de part de la comunitat gitana, no ho fan així els governadors, que volen fer complir el pes de la llei. Coneixem el cas de Girona. En la documentació de l’hospici hi ha una “Llibreta en què quedan notats los castellans antes gitanos per notícia breu dels dias de llur admissió començant a 29 agost de 1784”. Aquesta institució reclou a la força les dones i nens (fins a 14 anys) gitanos sense residència coneguda. La llista és molt interessant per les breu anotacions que amplien la informació sobre les circumstàncies d’entrada i sortida, alguna per fuga (24). Un total de 25 dones i nenes i 9 nens són tancats a l’hospici gironí des del 1784 al 1789. L’activitat de reclusió es concentra als mesos de juliol i agost, excepció feta de l’any 1786, quan no hi ha cap repressió. La pitjor “batuda” es duu a terme l’1 de juliol del 1789, quan “s’admeten” a l’hospici 17 persones, amb uns cognoms que ens fan pensar que el governador ha fet apresar tota una “companyia de gitanos” procedent de la Catalunya Nort que estava de pas.

Els gitanos en els llibres sagramentals

Un cop d’ull als diversos llibres de l’Arxiu de la Prioral de Reus ens permet seguir el batec de la minoria romaní de Reus, que apareix als llibres de baptisme, de confirmació, de compliment pasqual, de matrimoni i de defunció. El rector acostuma a remarcar el seu origen: després del cognom afegeix el substantiu “gitano/a”, perquè no en quedi cap dubte.

Els noms de pila són els de l’època, amb una especial dedicació a Sant Antoni i a Sant Francesc, patrons dels animals. El lloc de darrera residència o naixement és molt significatiu, ja que denota una gran mobilitat. El procés de sedentarisme és creixent al llarg del temps. En el segle XVII són poques les famílies afincades a Reus, les referències mostren una comunitat que viatja en grups o “companyia de gitanos”, i que en cas de malaltia són portats als hospitals. El dia 13 d’abril del 1633 s’inscriu a Sant Pere de Reus el baptisme d’Antoni Joan “Eximeno”, fill de Miquel i Càndia, gitanos (25). El 24 de març del 1691 s’enterra a Reus “com se acostuma, per amor de Déu”, a Diego Ximenas, natural de Vilaseca, “lo qual anava ab una companyia de gitanos (...) havia mort a l’hospital de Reus” (26). El 15 de desembre del 1694 es donava sepultura a Montblanc a Maria Concòrdia, gitana (27).

Entre les primeres partides que anoten un gitano veí de Reus destaquem la del 30 de desembre del 1688. Aquest dia rebia les aigües del baptisme Sebastià Ximenes “Mandossa” (Mendoza), fill d’Ignasi-Xavier Ximenes Bustamante, negociant de Reus, i de Maria. Actuà de padrí el Ciutadà Honrat de Barcelona, Sebastià Torroja, que li dóna el prenom (28). El 20 de juliol del 1701 es batejava a Margarida Josepa Maria Carbonell Ximenes, filla de Francesc, pagès de Terrassola (Alt Penedès) i Gertrudis (29). Francesc Carbonell, conegut amb el renom de “Francisco el gitano”, nascut entorn el 1670, i la seva muller, la reusenca Gertrudis Ximenes, divuit anys més jove que ell, formen unes de les primeres famílies reusenques que, fent cas omís de les lleis, es dediquen a la compravenda i canvi de “toda especie de cavallerías”, com declaren al batlle de Reus el 15 de novembre del 1727. Vivien al raval de Santa Anna, en una casa que tenen en propietat i per la qual paguen cadastre. Però el gitano que presumia de ser dels més antics de Reus era Joan Batista Olivé, conegut com el “barrot”, el qual “bajo el susodicho juramento declaró y registró ser de edat de cien anyos poco más o menos”, és a dir, nascut el 1627, i des de feia molts anys veí de la ciutat. Sigui o no cert, podem afirmar que a finals del segle XVII hi ha famílies gitanes afincades al Camp de Tarragona.

Entre aquests hi trobem molts dels cognoms dels nombrosos gitanos batejats a la parròquia de Santa Anna de Sevilla en el segle XVI (30): Bustamante, Hernández, de Mendoza, Escudero, Pérez, Jiménez, Ximenes, de Malla, Cortés, Montoya (31). Sembla que en el seu viatge peninsular del segle XV els gitanos troben un bon acolliment al Regne de Granada i al Al-Andalus en general, i molts creuen que han arribat al final del seu peregrinatge. Allà s’instal·len en barris allunyats de les ciutats i es dediquen al treball del ferro i a la pràctica de la música i el ball, arts molt apreciats pels nobles del lloc. Quan la situació no és tan bona, a causa de les lleis que impedeixen la seva manera de viure, uns quants pugen cap al nort, ja amb cognoms andalusos. Però aquí no tot són flors i violes, el 1713 encara trobem expulsions de gitanos a Reus documentades al llibre d’actes del Consell (32).

El 21 de novembre de 1731 es bateja a la Prioral de Sant Pere a Manuela Ximenes, filla d’Antoni i de Francesca, habitants de Reus. A més de la Manuela els qui reberen el sagrament d’iniciació cristiana a la parròquia aquell any foren Josep Ximenes Carbonell (26 de març) i Cristòfor de Malla Carbonell (1 d’agost). El 4 d’abril del 1734 el batejat és un nen, Antoni Ximenes, fill de Francesc i Feliciana, residents a Reus. 

A mitjan segle XVIII la comunitat de Reus està consolidada i és nombrosa: la formen una setantena d’individus repartits en catorze famílies. No és estrany que l’estiu del 1765 siguin quatre els matrimonis registrats. El 25 de juny trobem el casament de dos germans amb dos cosins: Pere “Gustamante” (Bustamante) Romero, fill d’Antoni i Serafina, es casa amb Peronella Carbonell La Rosa, filla de Josep i Manuela (casats a Reus l’any 1737); i Josepa Bustamante Romero s’uneix amb Joan Carbonell Pérez, fill de Pere i Joana. El 27 de juliol es mariden Antoni Ximenes Bustamante, fill de Francesc i Agustina, i Josepa Malla Carbonell, filla de Carles i Francesca. Els pares dels dos nuvis són negociants. L’endemà ho feien Josep Bustamante Romero, comerciant de Vilaseca, amb Maria Malla Carbonell, filla de Fèlix i Teresa, i viuda de Jaume Ximenes. Aquests casaments ens introdueixen en l’ofici o ocupació dels romanís. Quan està consignat fa referència a negociant, comerciant o tractant de bestiar. A molta distància algun és designat com a pagès o jornaler, que treballava en el camp de forma estacional. La sedentarització creixent d’una part del poble romaní no impedeix que altres continuïn en companyies itinerants. El 8 d’octubre del 1721 un assumpte de competències entre el batlle de Castellvell i el de Reus ens aporta una notícia sobre un “ball numerós format entre fadrins gitanos y gitanas, en la nit y en campanya”, que provoca la confiscació de dues guitarres perquè acabin la gresca nocturna (33).

Entre les fonts eclesiàstiques també trobem contradiccions. A la capital de l’Urgell l’abril del 1730, i amb motiu de la mort de Serentina Ximenes, el rector Josep Plens, afirma que durant l’exercici del seu sacerdoci (quaranta anys) a les parròquies de Mollerussa (trenta anys) i Tàrrega, no havia enterrat mai abans “ningun gitano ni gitana”. Quatre anys més tard, en sepultar a Maria Ximenes, repeteix “que és la primera que ab tants anys de rector he enterrat, ni he oÿt a dir a ningú aver-ne enterrat ningut... no féu testament, que ells no n’acostumen a fer” (34). El biògraf del rector comenta que aquest era un despistat i descurat a l’hora de portar els llibres parroquials. Ens estranya molt l’escassa presència de gitanos en les partides, quan a Tàrrega tenim documentada el 1746 la residència de tres famílies que aplegaven uns vint-i-cinc individus; i quan Tàrrega és molt pròxima a Lleida, Balaguer i Montblanc, on existeixen col·lectius importants.

A Montblanc el 30 d’agost del 1753 se celebra una novena per un gitano adult difunt, és a dir que la seva família paga misses per la seva ànima. El 1748 s’havia enterrat un albat, una filla de Caietano Hernàndez. El 26 de novembre del 1761 és batejada Antònia Ximenes Escuder, filla d’Agustí (natural de Lleida i domiciliat a Montblanc) i de Teresa (originària del Regne de València).  Un senyal d’arrelament és l’adopció de patronímics locals. El juny del 1758 Antoni Hernàndez i Rita Ximenes posen a un fill seu el nom de Macià, patró de Montblanc.

L’endogàmia és molt definida i els casaments entre parents són habituals. Els cognoms es repeteixen una i altra vegada en totes les poblacions del Camp. Sovintegen els matrimonis amb llaços de consanguinitat. El 16 d’agost del 1796 Antoni Ximenes Salazar, fill del negociant Agustí i de Josepa, es casa a Valls amb Josepa Maria Ximenes Fonts (coneguda pels pares com a Teresa), filla d’Anton i d’Antònia,  amb dispensa de tercer i quart grau. Actuen de testimonis el teixidor Ramon Figuerola i el sagristà Francesc Batalla (35). Valls era un altre nucli important del Camp de Tarragona amb població gitana, dedicada en especial al comerç de bestiar. El 7 d’octubre del 1793 el negociant de Juneda Agustí Castro, s’enllaçava amb Teresa Pubill Serra, filla de Pere, negociant de Valls. El 23 d’abril del 1800 Mateu Escuder, vidu negociant de Valls pren com a muller a la reusenca Magdalena Carbonell Aguiló, filla d’Antoni i Teresa. És un exemple de les estretes relacions entre les comunitats gitanes del Camp: Reus, Valls, Tarragona, Riudoms, Torredembarra, La Selva del Camp, Vilaseca, Cambrils, la Secuita i altre de properes (Montblanc, Juneda). A Valls l’any 1793 es bategen tres infants, tots ells amb el mateix primer cognom: Ximenes. El 3 de març Teresa Ximenes Gispert, filla d’un tractant de Reus, el 12 de setembre és Antoni Ximenes Pubill, fill d’Antoni i Agustina; i el 29 de desembre, Francesca Ximenes Ximenes, filla d’Antoni i Teresa.

Els romanís del Camp de Tarragona a finals del segle XVIII pertanyen a unes poques famílies: Ximenes, Carbonell, Malla, Escuder, Hernández, Batista, Pubill i Castro. Tot i que els casaments entre membres de la mateixa ètnia són els més abundants, no són excepcionals els matrimonis mixtes, fet que ens indueix a pensar en la seva acceptació certa integració social. El 16 de juliol del 1754, Joan Ximenes Carbonell, negociant de Reus, fill del també negociant Francesc i de Josepa, es casa amb Antònia Cavaller, filla de Joan i de Caterina, tots tres veïns de Reus. Del 30 de novembre del 1795 data una declaració signada a Valls pel negociant Anton Batista sobre la mort accidental del seu fill Manel la nit del dia 25 sota les rodes d’un dels carros de la casa Moragues. En l’interessant document declara que “fou de desgràcia e imprevenible, de modo que ninguna culpa pot imputar-se al carreter que·l manava (...) per rahó del qual no he demanat justícia, y me abdico del dret de demanar-la, y a imitació de Christo, perdono al dit carreter si culpa pogué tenir” (36). 

La població gitana en el segle XVIII

La comparació dels censos borbònics ens aporta dades d’interès sobre la distribució geogràfica del poble romaní a Catalunya en el segle XVIII. Ja hem comentat que cada nova pragmàtica portava acompanyada un cens per definir els gitanos sedentaris i perseguir els qui encara no tenien una residència fixa. La consulta del 1726 suma un total de 434 famílies gitanes al Principat, concentrades en només nou poblacions, com hem mencionat, que es concentren al Camp de Tarragona, Tortosa, la Garrotxa, el Segrià i Barcelona. La comparació entre els altres dos censos, ja estudiats, del 1746 (37) i del 1785 (38), ens mostra, a més del creixement, una redistribució del poblament, que augmenta de forma notable als extrems nord i sud: els corregiments de Tarragona i Tortosa per un cantó i el de Girona per l’altre, mentre la resta disminueixen o es mantenen. Vegem el quadre:

La població gitana a Catalunya segons els censos

Corregiment

Cens 1746
Cens 1785 
Variació

Tarragona


184

320

+136

Lleida



107

90

-17

Girona


87

200

+113

Tortosa


54

100

+46

Vic



54

10

-44

Barcelona


NC

121

(no comptabilitzat)

Mataró


43

36

-7

Puigcerdà


37

14

-23

Manresa


34

17

-17

Talarn


32

1 família

Vilafranca Penedès
22

27

+5

Cervera


16

0

-16

Vall d’Aran


NC

0



TOTAL


670

935 

+265

Font: Cens 1746, Alejandro Vargas; cens 1785, Teresa San Román (buidatge realitzat per A. Gómez Alfaro).

Les xifres, que prenem amb molt de recel, ens parlen de tendències i no permeten treure’n conclusions. El que sí que ens permet una aproximació a la microhistòria és el cens permenoritzat del 1746 de Reus, el qual relaciona tretze unitats familiars, que porta per títol “Nota dels noms y connoms dels gitanos que habitan en la present vila de Reus, feta a 28 juliol 1746” (vegeu apèndix). En el document, a més de nom i cognom, hi consten les relacions de parentiu, l’edat i el temps que fa que són veïns de la ciutat. Són un total de 64 individus (35 dones i 29 homes), amb una mitjana de 5 membres per unitat familiar, amb un mínim de 2 i un màxim de 7. La piràmide d’edats és molt jove, amb només 9 individus (14%) de més de 40 anys, un 70% de menys de 25 anys, i un 34% d’infants menors de 10 anys.

Una dada interessant és l’anotació marginal d’”ausent” a nou dels censats, entre els quals una família sencera. A més, un dels nuclis censats no vivia a Reus, sinó que hi estava de pas, es tracta de la família formada per Francisco Montoya, la seva muller, Mariana Bautista i les tres filles del matrimoni, Josepa, Maria i Josepa Engràcia, de 13, 9 i 7 anys respectivament.

El recompte, molt anterior a la pragmàtica del 1783, ens mostra en el cas de Reus una població arrelada a la ciutat. Un 70% dels censats són nascuts a Reus i un 8% hi ha anat a viure per matrimoni amb un gitano reusenc. La comparació amb censos posteriors que ja vam realitzar en una altra ocasió (39) ens confirma la integració a la societat reusenca de les famílies Carbonell, Ximenes, Escuder i Malla, ja des del segle XVII, i que arriba fins els nostres dies.

L’aplicació de la llei del 1783 la veiem en altres exemples, com són l’aprenentatge d’oficis. En una recerca sobre els aprenents a Reus a finals del segle XVIII (40), vàrem trobar entre el 1773 i el 1793 quatre contractes formalitzats davant notari dels anys 1783, 1785 i 1787 (dos), en els quals l’aprenent era un jove gitano. Els oficis que volen aprendre són el de sabater, boter, esparter i ferrer respectivament. El primer data de dos mesos més tard d’haver-se dictat la pragmàtica. L’afermament més interessant és del 8 de maig del 1787: Antoni Hernández, tractant de Valls, es posa com a aprenent a casa de Josep Ximenes, de Reus, per aprendre l’ofici d’esparter per un termini de dos anys. És a dir, estem davant d’un acte notarial i gremial entre dos castellans nous, tot un èxit pel rei Carles III. En dos dels altres contractes presenta l’aprenent el tractant de cavalleries Ignasi Ximenes. En el primer posa d’aprenent el seu fill petit, Ignasi, amb el boter Pere Bellver -un boter amb molts aprenents-  per 4 anys. El boter rebrà 50 lliures del pare per les despeses del primer any d’aprenentat-ge. Sembla que l’experiència fou positiva. L’any següent posa d’aprenent un altre fill seu, Antoni, també per 4 anys, aquest cop amb el sabater Francesc Serra. El primer any l’alimentarà el pare, que d’aquesta forma s’estalvia les 50 lliures.

El cens de la població gitana realitzat el 1785 al corregiment de Barcelona, anota les ocupacions del censats. 19 homes declaren ser pagesos, 12 dels quals també són xolladors, 5 es declaren comerciants de bestiar, 2 dels quals també esquiladors, i 4 es dediquen només a aquesta especialitat, de caràcter estacional, de forma exclusiva. És a dir, que el 60% de tots els caps de casa amb ofici (18 en nombres absoluts) al temps d’esquilar troben feina. De forma anecdòtica, quatre (tres nens) són obrers a la fàbrica, i les dones es dediquen a la filatura (deu) i a la confecció de mitges i cordons. En el conjunt del corregiment barceloní es compten 121 gitanos: 76 a Barcelona, 6 a Sants, 6 a Sarrià, 11 a Sant Andreu Palomar i 10 a l’Hospitalet (41). La pressió de les autoritats sembla que és més forta a la ciutat comtal, o bé els qui declaren coneixen millor la llei i saben que han de dir que són pagesos.

Tornem al Camp de Tarragona. Un repàs dels índexs dels manuals notarials de Reus a inicis del mil vuit-cents,  ens fa adonar d’un important nombre de debitoris de matrimonis gitanos a comerciants de teixits. Es tracta de la regularització formal del deute d’una venda a l’avançada, és a dir, a fiar.

El 12 de juliol del 1806 el matrimoni Ximenes Ximenes, constituït per Josep, tractant, i Magdalena, de Reus, signen un debitori a Esteve Pratdesaba, comerciant reusenc, per un total de 184 lliures 9 sous i 3 diners (42). El total es desglossa de la següent manera: 

-18 mucadors de cotó pintats a mà, a 26 pessetes la dotzena 

-1 mucador fi, per 6 pessetes

-6 peces de vetes, a 3,5 pessetes la peça

-6 peces de vetes, a 10 sous la peça

-6 peces de vetes, a 8 sous 6 diners la peça

-3 peces de lligacames (“camaligas”), a 1 lliura 13 sous 9 diners la peça

-1 gorro, per 3,5 pessetes

-4 papers d’agulles, a 6 sous 3 diners el paper

-13 canes 3 pams d’indianes blaves, a 30 sous cana

-14 canes d’indianes per a cobrellits, a 30 sous cana

-15 canes 6 pams de jasi, a 34 sous cana

-13 canes 7 pams de cotó blau, a 30 sous cana

-39 canes 5 pams de vió de colors de cotó, a 30 sous cana

Tots els productes esmentats havien estat adquirits per la família gitana a la botiga que tenia el comerciant a la plaça de la vila.

La presència de la dona en el tracte mostra la seva participació en el negoci. Podem pensar que era la muller la responsable de la venda o del canvi dels teixits, la qual faria en els mercats de poble en poble. El seu marit l’acompanyaria i ajudaria en el trasllat, però sembla que l’activitat estava sota la seva responsabilitat.

El 7 d’octubre del mateix any són un altre matrimoni Ximenes Ximenes, l’Antoni, també tractant, i l’Antònia, els qui signen debitori davant del mateix comerciant, aquest cop per 410 lliures 15 sous 5 diners, una xifra realment important, i que es comprometen a pagar en el termini de tres mesos (43). També havien adquirit “al fiado” roba per un valor de més de 400 lliures el negociant Josep Ximenes i la seva muller, Antònia Ximenes, en concret 466 lliures 13 sous 8 diners (44).

El negoci és lucratiu. La Magdalena Ximenes i el seu marit, que havien comprat gènere el mes de juliol (més de 184 lliures), el 10 de desembre del mateix 1806 ho tornen a fer per 457 lliures 12 sous 6 diners (45). Els pactes són els mateixos, el venciment serà a seixanta dies, el 10 de febrer següent. Veiem també què encarreguen aquest cop:

-132 canes 4 pams de vions de cotó en onze peces, a 30 sous la cana

-18 canes 1 pam de vions blaus a la cordellada en una peça

-28 canes 4 pams de cotó blau de tir fi en dues peces de cotó, a 30 sous la cana

-24 mucadors blaus de 5 pams, a 30 pessetes la dotzena

-51 canes 2 pams d’indiana de tir en quatre peces, a 29 sous la cana

-40 canes 7 pams d’indiana de tir en tres peces, a 30 sous la cana

-2 pams de tela, a 5 sous

-1 gorro “marcellesco” (barretina), a 4 pessetes.

Tot sumava 430 lliures 12 sous 6 diners. Les 27 lliures restants serveixen per saldar el compte que la Magdalena tenia obert a la botiga.

Els homes gitanos també es dediquen als negocis, tot i la prohibició de les lleis, però no de roba, sinó de bestiar. Josep Ximenes (el marit de la Magdalena), era tractant de bestiar. El 21 de novembre del 1803 es constitueix en pagador del deute que tenia contret la seva mare, Pasquala, al comerciant de Reus Joan Martí Sardà. El dèbit era de 60 lliures 18 sous 9 diners, que l’esmentada Pasquala no podia pagar per estar tancada a la presó de Reus. El fill es compromet a pagar el 25 d’abril del 1804, dia de Sant Marc, a la Fira de Verdú (46). El negoci del bestiar tenia uns dies especials, en què es concentrava el possible benefici: les grans fires existents a la zona, com eren la de Prades i la de Verdú i les més allunyades, al nort de Catalunya i l’Aragó.

La presència dels gitanos a les fires de bestiar és una constant a Catalunya fins la seva extinció. A Olot, el tercer dia de la fira de Sant Lluc s’anomenava en el segle XIX “la fira dels gitanos”. Joaquim Danés explica que aquest dia era de poc moviment comercial, que els tractes forts ja s’havien fet, i el qui restava aquest dia a la Garrotxa es perdia la fira de Banyoles, però es preparava per la de Sant Narcís, a Girona (47).

De la fira de sant Macià de Santa Coloma de Farners tenim dades de primera mà que ens mostren l’activitat dels gitanos tarragonins a la capital selvatana (48). Es tracta de la llibreta de certificacions de bestiar emeses pel segon estanc de Santa Coloma entre el 1853 i el 1861. El 1853 compren mules i cavalls el vallenc Antoni Escuder (que hi torna el 1855, 1856 i 1858), Josep Carbonell (de Tortosa) i Josep Ximenes. El 1855 ho fan els montblanquins Josep Ximenes i Macià Escuder. Finalment, el 1856 adquireixen animals el reusenc Macià Carbonell i el ja esmentat Antoni Escuder, el qual compra un total de dotze mules en les quatre fires, que després vendria en les fires del sud.

Si els gitanos continuen a mitjan segle XIX amb els oficis de xollador i tractants de bestiar, també segueixen exercint la venda ambulant en els mercats setmanals. L’exemple que tenim documentat també és de terres gironines, on hem seguit el registre dels passaports o passis de radi. El 1847 els germans Josep i Antoni Batista Pubill, que tenien el seu origen (avis) en terres del Camp de Tarragona, estan establerts a Santa Coloma de Farners i es desplacen pels mercats propers. Josep el diumenge i el dimarts va a vendre a Vidreres, el dilluns es queda al mercat de Santa Coloma, el dimecres es dirigeix a Sant Hilari i el dissabte a Girona. L’Antoni el dimarts va a Hostalric, el dimecres a Cassà de la Selva, el dijous a Tordera i el dissabte i el diumenge acompanya el seu germà a Girona i Vidreres.

A més de la dedicació al comerç de roba i bestiar, per mercats i fires, coneixem altres professions que desenvoluparen els membres de la comunitat gitana. Teresa San Román comenta les estratègies seguides al Regne d’Espanya durant l’època moderna. Ella comenta l’alternança d’activitats integrades, conegudes i honestes però de poc prestigi (quincallaire, cistellers, esmoladors i xolladors...), amb d’altres de marginals (captaires, llegir la bonaventura, robar...) (49). Al Camp de Tarragona hem documentat com a l’època moderna cal afegir-hi una activitat que destaca per damunt les altres, el comerç (compra-venda i permuta) amb bestiar i altres mercaderies.

El segle XIX 

En el segle XIX la pressió de les autoritats envers la població gitana minva de forma considerable. Aquests es veuen més lliures i poden instal·lar-se en noves localitats, més petites i properes a nuclis amb assentaments anteriors. És el cas de l’Espluga de Francolí, on hi fixen residència algunes gitanos vallencs i montblanquins. Les primeres notícies que en tenim daten de la guerra del francès, quan el 1810 s’enllacen en aquesta vila Mateu Pubill (de Valls) i Antònia Ximenes, o bé el 1811 quan bategen un fill el matrimoni reusenc Francesc Ximenes i Francesca Borràs. El 1847 hi mor Francesc Ximenes Ximenes “gitano vehí de aquesta vila”, casat amb Josepa Escuder Pubill, i pare almenys de cinc fills: la Francesca, l’Agustina, la Maria, el Josep i el Senén. Sembla que havia nascut a Valls i tenia com ofici comerciant i xollador. Els seus dos fills també seguiran el segon ofici i els seus gendres també n’eren: Joan Llinàs Rius, xollador, es casà amb primeres núpcies amb la Francesca i en segones amb l’Agustina. El seu germà, Jaume Llinàs Rius, amb la mateixa ocupació, es casava amb la Maria (50).

La Selva del Camp és un altre exemple. Després de la pragmàtica del 1783, el 1784 i després de la mort de Carles III, el 1789, dues famílies s’estableixen en aquesta població veïna de Reus. Al llarg del segle XIX i fins a mitjan segle XX hi haurà una comunitat gitana de tres o quatre famílies que viuran al raval, a la Ràpita (és a dir, en el lloc on hi havia hagut presència musulmana). Dedicats al treball del ferro i al comerç estaran integrats a la població (51). 

Tarragona és un dels indrets que acollí gitanos des del segle XVII i que en el segle XIX veu incrementat el seu nombre. En el “Padrón del vecindario”  del 1818 trobem famílies gitanes en diferents carrers. A la plaça i carrer dels caputxins hi vivia Agustí Escuder, tratante de mulos, de 33 anys, juntament amb Pere, Francesc i Manuel. A la plaça de sant Ferran hi feien estada Joan Carbonell, de 19 anys i Agustí Pubill, de 37. Al vial Puig d’en Pallàs Antoni Ximenes, negociant de 69 anys, i Pere Ximenes, de 18. Al carrer Trinquet Nou hi vivien els xolladors Magí Escuder, de 70 anys, Joan Domingo, de 38, Pere Pubill, de 45 i Agustí Pubill, de 20. Als carrers de les monges descalces i Calderers hi localitzem diverses famílies Ximenes que fan de pagesos. Hem d’advertir que a la capital existia una altra nissaga Ximenes que no eren gitanos.

El buidatge del padró del 1859-60 ens ratifica la continuïtat del poblament i la vinguda de forasters (52). 

En un mostreig paral·lel en el registre municipal de naixements del període 1841-1845 coneixem dades més pecises que ens revelen les importants relacions entre els gitanos de la demarcació, sobretot a l’hora de buscar parella i també un canvi de residència més habitual que entre la població no gitana. El juny del 1841 neix Maria Malla Batista, filla de Josep Malla Ximenes, de Reus (reconegut a la partida com a gitano), fill a la vegada de Ramon, natural de Lleida, i de Maria, natural de Cambrils; els avis materns són nascuts a Tivissa i a Cambrils. El desembre del mateix any naixia Joan Pubill Roger, fill d’un xollador d’Alcover, descendent d’un pare de Vilaseca i d’una mare de Móra d’Ebre, i d’una mare reusenca.

Els registres de baptismes de la dècada del 1840-50 ens aporten més dades dels gitanos tarragonins. Una d’elles és la complementarietat de feines (53). 

L’agitada situació política, social i econòmica del segle XIX afavoreix l’arribada de gitanos a Tarragona, on troben una major seguretat i estabilitat econòmica, com els “paios”. Ens trobem davant d’un col·lectiu que conserva formes de cultura pròpies, la cohesió social del grup que els permet mantenir la diferència, però amb una mentalitat més propera als seus veïns que no als romanís del centre i est d’Europa. Els “calderers”, un dels grups que manté l’essència del seu poble, manifestaven com a propi de la seva identitat la llibertat total, viure gairebé en l’anarquia, d’una banda a l’altra amb la casa al coll, sense ambició de riquesa ni de treball constant, donant molta importància a la festa social, amb balls, música i beguda cada dia, vivint uns dies bé i altres molt malament. Es defineixen com un poble nòmada i festiu, amb moltes relacions socials (control i baralles constants) i familiars, agrupats en clans endogàmics amb una mitologia molt rica. Aquests mensypreaven els de la península ibèrica: “Nosotros los caldereros no nos mezclamos con los gitanos de España: son ladrones que desacreditan el nombre de “gitano”. Ni siquiera conocen la propia lengua y hablan una jerga que sólo usan los maleantes”.  

NOTES


Agraeixo les atencions i informacions rebudes dels bons amics M. Dolors Montagut (de Cervera), Antoni Mayans (d’Olot), Sabí Peris, Carme Puyol i M. Montserrat Flores (de Reus), Erika Serna (Figueres), Narcís Figueres (de Sils), Montserrat Soronellas (de La Selva del Camp), Eugeni Perea i Manel Güell (de Tarragona), Gener Gonzalvo (de Tàrrega), Antoni de Veciana (a.C.s., de Mèxic), Valentí Gual (de Rocafort de Queralt) i del coordinador d’aquesta miscel·lània, Daniel Pinyol.

A la plaça dels Àngels hi tenen casa Bonaventura Ximenes, tractant de 34 anys i la seva muller Antònia Ximenes i els seus dos fills. També hi són empadronats Josep Ximenes, vidu de 43 anys que viu amb la seva mare, Antònia Ventura, i els seus dos fills, de 17 i 14 anys. Al carrer de sant Domènec hi resideix el matrimoni format per Macià Ximenes Escuder i Agustina Català Ximenes, amb els seus quatre fills. Al carrer Puig d’en Sitges hi habita la família de Pere Ximenes Gómez i Teresa Hernández Batista, amb el seu fill i la seva dona. Al carrer Granada s’hi censen la parella formada per Josep Ximenes, de 66 anys, de Lleida, i Francesca, de 54, de Tarragona, i el seu fill de 19 anys. Finalment, a la plaça de Sant Joan hi trobem a Francesc Hernández, natural de Valls de 41 anys resident feia 21 anys a Tarragona, casat amb Teresa Ximenes, de 38 anys, nascuda a Gratallops i els seus quatre fills.

53.- Joan Escuder en el naixement d’un fill seu el 1841 se’l descriu com a tractant, en el d’un altre del 1843 apareix com a carboner. El 1841 Bonaventura Ximenes Huguet se’l considera un blanquejador, el 1844 un tractant. En ocasions se’ls defineix simplement com a gitanos, paraula prohibida des de feia un segle. El juliol del 1842 neix una filla del negociant de Reus Josep Ximenes Tombas (pare de Reus i mare de Vilaseca) i de la seva muller Maria Escuder (mare de Valls i pare de Cambrils). El desembre del 1842 neix a la capital Ramon Ximenes Ximenes, fill del xollador de Lleida Josep (pare de Tàrrega i mare de Benasc) i de Francesca (pare de Tarragona i mare de Lleida). En canvi, el 1843 al carrer Granada neix Antònia Batista Domingo, filla de Josep Batista Ximenes i Agustina Domingo Escuder, tots ells (inclosos els quatre avis) són tarragonins. També són tarragonins pels quatre avis el matrimoni format entre Agustí Ximenes i Francesca Ximenes. El 1845 neix un fill d’un veí del carrer de les Moles, fill de Plàcid Pubill, “gitano” i de Francesca Dimitri Malla, d’ascendència estrangera. El 1843 neixen nens al carrer Egipte, al carrer Puig d’en Pallàs , al carrer d’en Moles i al carrer Granada. El 1844 a la Baixada del Roser hi neix Antònia Ximenes Ximenes, filla d’Anton Ximenes Ximenes (de mare de Vilanova i la Geltrú) i Maria Ximenes Ximenes (pare de Cambrils i mare de Valls): destaquem la repetició del cognom Ximenes en tots els membres de la família.

Apèndix documental


Document 1. Declaració dels gitanos reusencs realitzada el novembre del 1727, en seguiment de la pragmàtica del 1717, davant el batlle i regidors de Reus. AHCR, fons municipal.


“En la villa de Reus, Campo y Partido de Tarragona, a los quinze de noviembre de mil setecientos veynte-y-siete. En execución de la Real Provisión del Consejo de Castilla su fecha en Madrit a primero de octubre de mil setecientos veinte-y-seis, executoria de la Real Pragmàtica de su Magestad que da regla  nueva forma en que d’esta hora en adelatne han devivir los que se dizen gitanos y gitanas, mandada publicar y observar en el presente Principado de Catalunya por edicto del Excelentísimo señor Marqués de Risburch, con acuerdo de la Real Audiencia, dado en Barcelona, a quinze de setiembre de 1727. Ante Pedro Puig, baile de la dicha villa de Reus y de los regidores de ella, han comparecido los abajo nombrados de los que se llaman gitanos que residen en esta villa, a fin y efeto de declarar lo que en dicha Real Pragmática se les manda tocante a sus personas y bienes, los quales gitanos y gitanas bajo el juramento prestado en mano y poder de dicho bayle declararon y dixeron lo siguiente:


Primeramente, Francisco Carbonell, llamado Francisco el gitano, quien ha declarado ser labrador natural del lugar de Terrasola, del partido de Villafranca, de edat de sinquenta y ocho anyos, casado con Gertrudis Ximenes, natural de la presente villa, de edat de quarenta y dos anyos poco más o menos, que de cosa de catorse anyos que tiene su habitación en esta villa; tiene un hijo llamado Jayme, de edat de nueve anyos, y que sus bienes consisten en dos borriquillos, y que su arte y modo de vivir consiste en comprar, vender y torcar toda especie de cavallerías.


En segundo lugar, Sebastián Ximenes ha declarado y registrado ser de edat de treinta-y-nueve anyos poco más o menos, ser natural de la presente villa y ser casado cosa de un anyo abrá con Francisca, hija de uno llamado Climente el gitano, muger de veinte-y-cinco anyos de edat; y que su modo de vivir es del trabajo de hazer cestas, trasquilar las cavallerías y otros trabajos personales, y que vive en companyía de Juan Ximenes, su hermano baldado de las piernas, de edat de treynta-y-ocho anyos; de Antonio Ximenes, de edat de treinta-y-seis anyos, casado dos anyos habrá con Madalena Gomes, gitana, y que estos son hermanos de dicho Sebastián, con quien viven juntos y tienen por companyía quatro burros y una burra, comerciando con ellos, haziendo trucos, y arbitrandose en trabajar, trasquilar y servir de peones en la labransa.


En tercero lugar Francisco Escudero, gitano, ha declarado ser de edat de treinta-y-seis anyos poco más o menos, casado cosa de ocho anyos con María Carbonell, gitana, y desde su casamiento ha vivido en dicha villa de Reus, tiene un hijo de edat seys meses llamado Francisco y dos hijas, la una de edat de seys anyos llamada Josepha María y la otra de edat de quatro anyos, llamada Teresa. Tiene una borrica y vive de trasquilar cavallerías y del trabajo de la tierra.


En quarto y último lugar, pareció Juan Bautista Olivé, vulgarmente llamado “barrot”, gitano, el qual bajo el susodicho juramento declaró y registró ser de edat de cien anyos poco más o menos, y que por espacio de muchos anyos ha rezidido en dicha villa, y que tiene un nieto de edat de onse anyos poco más o menos llamado Mariano Jacinto, y que no tiene bienes ningunos, viviendo sólo de pedir limosna por amor de Dios”.


Document 2. Cens de gitanos del 1746 de la vila de Reus. AHCR, fons municipal. En ell consta en primer lloc els anys de residència a la vila i en segon l’edat.

“Notas dels noms y connoms dels gitanos que habitan en la present vila de Reus, feta a 28 juliol 1746.


Família de Malla


Fèlix de Malla: 23 – 61. Theresa de Malla y Carbonell, llur muller: 23 – 61. Theresa de Malla y Carbonell, filla dels dits: 23 – 23. Miquel de Malla y Carbonell, fill: 18 – 18. Francisco Malla, altre fill: 15 – 15. Theresa Malla, altre filla: 12 – 12.


Altre família de Malla


Carlos de Malla y Carbonell, fill de Fèlix: 23 – 43. Maria Malla, muller de dit Carlos: 28 – 28. Maria Malla, filla dels dits: 19 – 19. Joseph Malla, fill dels dits: 15 – 15. Antònia Malla, filla: 5 – 5. Narcisa Malla, altre filla: 2 – 2. Anton Malla, altre fill: mesos.


Família de Carbonell


Maria Carbonell y Escuder, viuda de Geroni: 48 – 63. Feliziana Ximenes y Carbonell, viuda: 33 – 33. Pere Ximenes, fill de Felissiana: 13 – 13. Agustina Ximenes, filla de dita Feliziana: 10 – 10. Rita Carbonell, naboda de Filiziana: 22 – 22 (ausent).


Família de Joseph Ximenes


Joseph Ximenes, fill de Madrona: 19 – 25 (ausent). Francisca, germana del dit: 14 – 14.


Altre família de Malla


Marian de Malla, fill de Fèlix: 23 – 36. Maria Anna Pérez, muller de dit: 15 – 28. Francisco, fill dels dits: 11- 11. Rita, filla dels dits: 7 –7 (auzen). Mathias, fill dels dits: 2 – 2.


Família de Joseph Bustamante


Joseph Bustamante, fill de Gaietano: 11 – 43. Serafina Bustamante y Romero, muller: 11 – 33. Antoni Bustamante, fill de dels dits: 11 – 16. Thomaza, filla dels dits: 11 – 13. Josepha, filla dels dits: 10 – 10. Josep Anton, fill dels dits: 3 – 3.


Família de Gertrudis Carbonell y Ximenes


Gertrudis Carbonell, viuda: 58 – 58. Jaume Carbonell, fill de la dita: 24 – 24. Antònia Carbonell y Bustamante, muller: 7 – 18. Francisco Carbonell, fill de dits: 4 – 4. Gertrudis, filla dels dits: 1 – 1.


Família de Ventura Ximenes


Ventura Ximinas, viuda de Macià: 33 – 33. Francisca Ximenes, filla de la dita: 11 – 11.


Família de Mariano Pagès


Mariano Pagès, fill de Maria Mariangela: 12 – 33. Maria Pagès y Carbonell, muller del dit: 33 – 33. Francisco Escuder, fill de altre matrimoni de dita: 18 – 18. Valero Escuder, fill de la dita: 14 – 14. Maria Antoni Pagès, filla dels dits: 12 – 12. Maria Pagès, filla dels dits: 3 – 3.


Altre família de Carbonell (tots auzents)


Joseph Carbonell, fill de Geroni i Maria: 31 – 31. Manuela Carbonell, muller del dit: 12 – 43. Anton Carbonell, fill dels sobredits: 7 – 7. Patronilla, filla dels sobredits: 5 – 5. Josepha, filla dels dits: 3 – 3. Izabel, filla dels dits: 1 – 1.


Altre família de Carbonell


Pere Carbonell, fill de Geroni i de Maria: 24 – 24. Juana Carbonell y Peres, sa muller: 7 – 22. Joseph, fills dels dits: 6 – 6. Joan, fill dels dits: 4 – 4. Domingo, fill dels dits: 2 – 2.


Família de la viuda Pujol


Maria Pujol, viuda de Miquel: 3 – 58. Francisco Pujol, fill de la dita: 3 – 30. Vicens Pujol, fill de la dita: 3 – 21. Antònia Pujol, filla de la dita: 3 – 18.


Família de Francisco Montoya 


Francisco Montoya, fill de Gabriel: 0 – 68. Mariana Bautista, muller: 0 – 40. Josepha, filla dels dits: 0 – 13. Maria, filla dels dits: 0 – 9. Josepha Engràcia, filla dels dits: 0 – 7.

PAGE  

